Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 270/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»MİLAS ZEYTİNYAĞI«

EU-nr.: PDO-TR-02379 — 13.11.2017

BOB (X) BGB ()

1. Betegnelse [på en BOB eller BGB]

»Milas Zeytinyaği«

2. Medlemsstat eller tredjeland

Tyrkiet

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Milas Zeytinyağı« er en ekstra jomfruolie, der udelukkende fremstilles af olivensorten »Memecik«, som dyrkes i Milas-provinsen. Olivenolien fremstilles udelukkende ved mekaniske processer.

— Olien har mørkegrøn/gul farve og en skarp frugtagtig duft.

— Aromaen i olivenolien minder om græs, og smagen kendetegnes ved nuancer af cayennepeber og sort peber.

— α-tocopherol: mindst 100 mg/kg olie.

— Samlet fenolindhold: mindst 100 mg/kg.

— Mængden af fri fedtsyre i form af oliesyre i Milas Zeytinyağı er lavere end 0,7 % udtrykt i oliesyre.

— Det gennemsnitlige peroxidtal for Milas Zeytinyağı er 4,5 meq aktivt ilt/kg olie med højst 20 meq aktivt oxygen/kg olie.

3.3. Foder (kun for animalske produkter) og råvarer (kun for forarbejdede produkter)

»Milas Zeytinyağı« fremstilles udelukkende af oliven, nærmere bestemt olivensorten »Memecik«, der dyrkes i det pågældende geografiske område. Andre sorter end Memecik, der iblandes under høsten, må ikke udgøre mere end 5 %.

3.4. Specifikke etaper af produktionen, som skal finde sted i det afgrænsede geografiske område

Aktiviteter i forbindelse med fremstillingen af råvaren og forarbejdningen heraf skal foregå inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Foruden de obligatoriske angivelser, der er foreskrevet i lovgivningen om mærkning af og præsentationsmåder for fødevarer, skal mærkningen indeholde følgende:

— Navnet på betegnelsen »Milas Zeytinyağı«

— Handelsnavn og adresse, kortform af virksomhedens navn og adresse eller producentens registrerede varemærke

— Den Europæiske Unions BOB-symbol

— Følgende logo:

— Officielt hologram til certificering af ægthed.

4. Kort angivelse af det geografiske områdes afgrænsning

Det beskyttede område omfatter alle landsbyer og byer i kommunen Milas. De ligger alle i provinsen Muğla i Det Ægæiske Havs sydlige region.

5. Tilknytning til det geografiske område

Det geografiske områdes egenart

Milas er beliggende i Menteşe-regionen i den nordvestlige del af provinsen Muğla. Det er et bjergrigt område med smalle og dybe dale og kalkholdige landområder, der i nordlig til sydøstlig retning afgrænses af Bafa lake-Milas-depressionen, i vestlig retning af Ilbıra Mountain og Akçay-depressionen i østlig retning. Begrænsede landbrugsarealer samt bjergmassiver og bjergskråninger i distriktet har skabt gunstige vækstbetingelser for olivendyrkning. I Milas er olivendyrkning som landbrugsaktivitet helt og holdent affødt af de naturbetingede forhold.

I Milas-distriktet hersker et typisk middelhavsklima. Oliventræer har behov for en gennemsnitstemperatur på 15-20 °C i blomstringsperioden, 15-20 °C i frugtmodningsperioden og mindst 5 °C fra modnings- til høstperioden. Desuden har de behov for en vis kølig periode under dannelsen af blomsterknopper. Oliventræer er meget følsomme over for lave temperaturer og vil lide skade, hvis døgn-minimumtemperaturen ligger under – 7 °C. Døgn-minimumtemperaturen i Milas' olivenmarker er mindst 9,9 °C i december, 8,9 °C i januar og 9,5 °C i februar, hvilket er meget velegnet som den kølige periode. Den laveste gennemsnitstemperatur er 19,4 °C i maj, som er blomstringsperioden, og den laveste gennemsnitstemperatur er 17,4 °C i frugtmodningsperioden. Disse temperaturer giver næsten optimale dyrkningsbetingelser for oliventræer og yder et stort udbytte af oliven. I Milas findes alluvialjord og sandet lerjord. Denne type jordbund holder på vandressourcer og gør det muligt for oliventræer at slå stærkere rødder og derved opnå et højere udbytte. Dertil kommer, at Milas-provinsen over en langvarig periode har en gennemsnitlig nedbørsmængde på 900-1 000 mm, der muliggør dyrkning af oliven uden kunstvanding. Selv om kunstvanding udmønter sig i større oliven med et højere vandindhold, har den også en negativ indvirkning på akkumuleringen af fenoler og overførslen af dem til olivenolien.

Menneskelige faktorer

I over 5 000 år har der været bosættelser, hvor byen Milas er beliggende. De naturbetingede forhold har gjort olivendyrkning og olivenoliefremstilling til den vigtigste landbrugsaktivitet i området lige siden den Carianske periode. På vejen mellem Milas og Bodrom findes et olivenpressested, der er tildannet i grundfjeldet i Saricay bed Pilavtepe, og det er dateret til 2000 f.Kr. Optegnelser fra det 16. og 17. århundrede viser Det Osmanniske Riges olivenoliemøller og olivenhuse i Milas. De lokale olivendyrkeres knowhow er afgørende for at igangsætte høstarbejdet. Olivenoliens modning har indflydelse på både klorofyl- og antioxidantindholdet. Med valget af det rette høsttidspunkt (før fuld modning, hvor klorofyl- og fenolniveauet er lavere) opnår Milas Zeytinyağı sit særlige farveskær og fenolindhold. Som følge af den lange tradition for fremstilling af olivenolie i området er der også anlagt mange olivenolieproduktionsanlæg i regionen. Olivenfrugterne forarbejdes derfor til olivenolie meget hurtigt, hvilket forhindrer triglyceriderne i at hydrolyseres til frie fedtsyrer, og derigennem holdes indholdet af fri fedtsyre nede.

Produktets egenart

»Milas Zeytinyağı« særlige karakter hænger sammen med dens mørkegrønne/gule farve, skarpe frugtagtige duft med en græsagtig aroma og smagsnuancer af cayennepeber og sort peber. »Memecik«-olivensorten giver olien disse karakteristika. »Memecik«-olivensorten er blevet dyrket i Milasregionen i flere generationer, og en større procentdel af oliventræerne i denne region er af sorten »Memecik«. Ifølge videnskabelige undersøgelser har Memecik-olivensorten en høj antioxidantaktivitet og et højt fenolindhold sammenlignet med andre forædlede sorter i Tyrkiet (Sevim og Tuncay, 2012). Imidlertid er α-tocopherolindholdet højere i olivenolier, der er fremstillet af Memecik-olivensorten i Milas, end det er tilfældet for olivenolier af andre forædlede sorter dyrket i området og olivenolie fra andre regioner (Sevim, Köseoğlı, Çetin, 2016). Forskning i de flygtige bestanddele i Milas Zeytinyağı har vist, at det høje fenolindhold giver Milas Zeytinyağı sin aroma og smag, og at de hyppigst forekommende fenolforbindelser er hexanal med en »grøn, æbleagtig aroma som nyslået græs«, E-2-hexenal med en »bitter, mandel, grøn og æbleagtig aroma«, hexanol med en »frugtagtig aroma som nyslået græs«, og Z-3-hexenol med en »grøn, frugtagtig og bitter aroma«. Det høje indhold af fenol og α-tocopherol beskytter også olivenolien mod iltning og giver den et lavere peroxidtal.

Årsagssammenhæng

Milas Zeytinyağı kendetegnes af Memecik-olivensorten, der er veletableret i området, og næsten alle egnens oliventræer er af denne sort. Den dominerende forekomst af denne sort bidrager til oliens kemiske sammensætning, navnlig indholdet af fenol og antioxidantaktiviteten.

De særlige pedoklimatiske forhold i det geografiske område og de menneskelige faktorer spiller også en rolle i at skabe de særlige kendetegn ved Milas Zeytinyağı. Bjerge og bjergskråninger i distriktet har gjort olivenavl til en betydelig landbrugsaktivitet. Temperaturerne giver næsten optimale dyrkningsbetingelser for oliventræer og yder et stort udbytte af oliven. Fraværet af kunstvanding giver oliven med et højt fenolindhold. Olivenavlerne påbegynder høsten, inden olivenfrugterne er fuldt modne, og derved opnår olivenolien sin særlige farve og aroma. Den hurtige forarbejdning spiller også en rolle i at holde peroxidtallet og indholdet af frie fedtsyrer nede.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

(1) EUT L 343 af 14.12.2012, s. 1.